Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Lumu luimpe lufunda kudi Matayi
10:1-42
-
Bapostolo 12 (1-4)
-
Malu a kulonda bua diyisha (5-15)
-
Bayidi nebakengeshibue (16-25)
-
Nutshine Nzambi, kanutshinyi bantu (26-31)
-
Ki nditalala, kadi muele wa mvita (32-39)
-
Diakidila bayidi ba Yezu (40-42)
10 Wakabikila bayidi bende 12, kubapeshaye bukokeshi pa nyuma ya bukoya+ bua kuyipata ne bua kuondopa masama a mishindu yonso ne matekete a mishindu yonso.
2 Mêna a bapostolo 12 ngowu aa:+ Kumpala, Simona uvuabu babikila ne: Petelo,+ ne muanabu Andele;+ Yakobo muana wa Zebedayi, ne muanabu Yone;+
3 Filipo ne Bâtolomayo;+ Tomase+ ne Matayi+ mulambuishi wa bitadi; Yakobo muana wa Alafayo; Tadayo;
4 Simona muena Kananayo; ne Yudasa Isakaliote wakalua kumutungila tshitungu.+
5 Yezu wakatuma bantu 12 aba, ubambila malu a kulonda aa:+ “Kanuyi mu njila wa bisamba, kanubuedi mu tshimenga tshia bena Samalea nansha tshimue,+
6 kadi tungunukayi ne kuya kudi mikoko mijimine ya nzubu wa Isalele.+
7 Panudi nuya, nuyishe, nuamba ne: ‘Bukalenge bua mu diulu mbusemene pabuipi.’+
8 Nuondope babedi,+ nujule bafue, nulengeje bena nsudi, nuipate bademon. Nuvua bapete tshianana, nufile tshianana.
9 Kanuangatshi or anyi arjan anyi tshiamu tshia mitaku bua mikaba yenu ya dilamina makuta,+
10 anyi tshibombi tshia biakudia bua luendu, anyi bilamba bibidi, anyi sandala peshi dikombo+ to, bualu muena mudimu mmukumbanyine biakudia biende.+
11 “Mu tshimenga tshionso anyi mu musoko wonso unudi nubuela, nukebamu muntu udi mukumbane, nushalamu too ne panudi numbuka.+
12 Panudi nubuela mu nzubu, nuele bena nzubu muoyo.
13 Bikala nzubu mukumbane, ditalala dinudi numujingila diluamu;+ kadi bikalayi kayi mukumbane, ditalala dienu dipingane kunudi.
14 Muaba wonso udi muntu kayi unuakidila anyi kayi uteleja mêyi enu, panudi nupatuka mu nzubu au anyi mu tshimenga atshi, nututule lupuishi ku makasa enu.+
15 Bulelela ndi nnuambila ne: mu Dituku dia Dilumbuluisha, dinyoka dia buloba bua Sodoma ne Amola+ nedikale dipepele menemene kupita dia tshimenga atshi.
16 “Monayi! Ndi nnutuma bu mikoko munkatshi mua mbua ya ditu; nunku nuikale badimuke bu nyoka, kadi kanuyi ne bualu bu nyunyi ya nkutshi.+
17 Nudimukile bantu, bualu nebanufile ku bilumbuluidi biabu,+ nebanuele mfimbu+ mu nsunagoga yabu.+
18 Nebaye nenu kumpala kua banguvena ne bakalenge+ bua bualu buanyi bua tshikale bujadiki kudibu ne kudi bisamba.+
19 Kadi panufilabu, kanuditatshishi bua mushindu wa kuakula anyi bua tshia kuamba to, bualu tshinudi ne bua kuamba nebanupeshatshi pa dîba adi;+
20 bualu ki nganu nuenu badi bakula to, kadi nyuma wa Tatu wenu ke udi wakuila mukana muenu.+
21 Kabidi, muntu neafile muanabu ku lufu, tatu neafile muanende, bana nebatombokele baledi babu ne nebabashipeshe.+
22 Nunku nebanukine kudi bantu bonso bua dîna dianyi,+ kadi muntu udi munanukile too ne ku nshikidilu neapandishibue.+
23 Padibu banukengesha mu tshimenga kampanda, nunyemene mu tshikuabu;+ bualu, bulelela ndi nnuambila ne: kanuakutuangaja bimenga bionso bia mu Isalele Muana wa muntu kayi mufike nansha.
24 “Mulongi kena ku mutu kua mulongeshi wende, anyi mupika ku mutu kua mfumuende+ to.
25 Mbikumbane bua mulongi alue bu mulongeshi wende, ne mupika bu mfumuende.+ Bantu bobu babikile muena nzubu ne: Belezebula,+ nebabikile ba mu nzubu wende mushindu kayi?
26 Nunku, kanubatshinyi, bualu kakuena tshintu tshidi tshibuikila tshikala katshiyi mua kubuludibua, ne kakuena bualu busokoka buikala kabuyi mua kumanyika to.+
27 Malu andi nnuambila mu mîdima, nuambe patoke, malu anudi numvua nnuambila ne dîyi dia panshi panshi, nuayishile pa mitu ya nzubu.+
28 Kanutshinyi badi bashipa mubidi kadi kabayi mua kushipa anyima,+ kadi nutshine yeye udi mua kubutula anyima ne mubidi mu Ngena.+
29 Batu bapana mishamisha ibidi ku dikuta dimue dia tshinjanja dia mushinga mukese, ki mmuomu anyi? Kadi nansha umue wa kudiyi kawakumata panshi Tatu wenu kayi mumanye to.+
30 Kadi nansha nsuki ya ku mutu kuenu mmibala yonso.
31 Nunku kanutshinyi to; nudi ne mushinga wa bungi kupita mishamisha ya bungi.+
32 “Nunku, muntu yonso udi ungitaba kumpala kua bantu,+ meme panyi nemmuitabe kumpala kua Tatu wanyi udi mu diulu.+
33 Kadi muntu yonso udi umvila kumpala kua bantu, meme panyi nemmuvile kumpala kua Tatu wanyi udi mu diulu.+
34 Kanuedi meji ne: mvua mulue bua kufila ditalala pa buloba; tshivua mulue bua kufila ditalala, kadi muele wa mvita.+
35 Bualu mvua mulue kukebesha ditapuluka: muntu uluisha tatuende, muana wa bakaji uluisha mamuende, mukaji wa muana uluisha mamuende muenu.+
36 Bushuwa, bena lukuna ba muntu nebikale ba mu nzubu muende.
37 Muntu yonso udi munange tatuende anyi mamuende kupita mudiye munnange, ki mmunkumbanyine to; muntu yonso udi munange muanende wa balume anyi muanende wa bakaji kupita mudiye munnange, ki mmunkumbanyine to.+
38 Muntu yonso udi kayi witaba mutshi wende wa makenga ne undonda, ki mmunkumbanyine to.+
39 Muntu yonso udi upeta anyima wende, neamujimije; kadi muntu yonso udi ujimija anyima wende bua bualu buanyi neamupete.+
40 “Muntu yonso udi unuakidila, udi ungakidila panyi, ne muntu yonso udi ungakidila udi wakidila kabidi Yeye uvua muntume.+
41 Muntu yonso udi wakidila muprofete bualu mmuprofete, neapete difutu dia muprofete,+ muntu yonso udi wakidila muntu muakane bualu mmuntu muakane, neapete difutu dia muntu muakane.
42 Muntu yonso udi upesha umue wa ku bantu bakese aba anu dikopo dia mâyi matalale a kunua patupu bualu mmuyidi, ndi nnuambila mu bulelela ne: kakupangila difutu diende nansha kakese.”+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Matayi 10
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg
lua_Latn lua_Latn lua_Latn lua_Latn unk unk lua_Latn unk lua_Latn unk lua_Latn unk lua_Latn unk lua_Latn unk lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn kon_Latn kon_Latn lua_Latn lua_Latn lua_Latn lua_Latn eng_Latn